Acțiune introdusă la 1 iunie 2022– Danske Fragtmænd/Comisia
(Cauza T-334/22)
Limba de procedură: engleza
Părțile
Reclamantă: Danske Fragtmænd A/S (Åbyhøj, Danemarca) (reprezentant: L. Sandberg-Mørch, avocat)
Pârâtă: Comisia Europeană
Concluziile
Reclamanta solicită Tribunalului:
declararea cererii ca fiind admisibilă și întemeiată;
anularea Deciziei (UE) 2022/459 a Comisiei din 10 septembrie 20211 și
obligarea Comisiei să suporte propriile cheltuieli de judecată, precum și pe cele efectuate de reclamant.
Motivele și principalele argumente
În susținerea acțiunii, reclamanta invocă două motive.
Primul motiv întemeiat pe faptul că în mod eronat Comisia a apreciat că acordarea sumei de aproximativ 5,67 miliarde de SEK către Post Danmark prevăzută prin Acordul din octombrie 2017 constă în mai multe măsuri distincte, și anume: (i) o măsură referitoare la acordarea de către Danemarca a sumei de 1,683 miliarde de SEK către Post Danmark pentru costurile de concediere ale acesteia; (ii) o măsură referitoare la acordarea de către Danemarca a sumei de 267 de milioane de SEK către Post Nord AB (ce urmează a fi transferată către Post Danmark); (iii) o măsura referitoare la acordarea de către Suedia a sumei de 400 de milioane de SEK către PostNord AB (ce urmează a fi transferată către Post Danmark) și (iv) o măsură referitoare la injecția de capital din partea grupului Post Nord de 2,339 miliarde de DKK în favoarea Post Danmark (3,3 miliarde de SEK).
Al doilea motiv întemeiat pe faptul că, deși injecția de capital a grupului PostNord în favoarea Post Danmark de 2,339 miliarde de DDK (3,3 miliarde de SEK) poate fi considerată drept o măsură distinctă (quod non), Comisia a săvârșit o eroare atunci când a considerat că injecția de capital în societatea Post Danmark a grupului PostNord nu a conferit un avantaj asupra Post Danmark.
____________
1 Decizia (UE) 2022/459 a Comisiei din 10 septembrie 2021 privind ajutoarele de stat SA.49668 (2019/C) (ex 2017/FC) și SA.53403 (2019/C) (ex 2017/FC) puse în aplicare de Danemarca și Suedia în favoarea societăților PostNord AB și Post Danmark A/S [notificată cu numărul C(2021) 6568] (JO 2022, L 93, p.146).